作者:李白
標題:相和歌辭：豫章行
內容:胡風吹代馬，北擁魯陽關。吳兵照海雪，西討何時還。半渡上遼津，黃雲慘無顏。老母與子別，呼天野草間。白馬繞旌旗，悲鳴相追攀。白楊秋月苦，早落豫章山。本為休明人，斬虜素不閑。豈惜戰鬥死，為君掃兇頑。精感石沒羽，豈忘憚險艱。樓船若鯨飛，波蕩落星灣。此曲不可奏，三軍鬢成斑。